Lahteen valmistellaan parhaillaan pikavauhtia turvapaikanhakijoiden vastaanottoyksikköä Hennalan entiselle kasarmille. Alueella iltayhdeksältä käynyt Ylen toimittaja Heikki Ahonen kertoo, että tulevien majoitustilojen luona on parhaillaan ryhmä, joka protestoi turvapaikanhakijoita vastaan.

– Siellä on ryhmä nuoria miehiä, autoineen, moottoripyörineen ja Suomen lippuineen. Yksi heistä on pukeutunut Ku Klux Klan -asuun, kertoo Ahonen.

Ahonen kuvaa tilanteen olevan sinänsä rauhallinen. Ryhmä huutelee iskulauseita megafonilla, mutta on portin ulkopuolella.

– Siellä he megafonilla huutelevat iskulauseitaan ja toivottavat tulevat turvapaikanhakijat tervemenneeksi takaisin kotiinsa.

Ahosen mielestä tämä ei ole ollenkaan tavallista Lahdessa.

– En ole tällaista liikehdintää täällä itse huomannut tämän syksyn aikana, tämä on ensimmäinen kerta, toteaa Ahonen.

Viranomaiset eivät ole vielä puuttuneet tilanteeseen. Mielenosoittajien kertoman mukaan poliisit ovat ajaneet heidän ohitsensa, mutta eivät ole pysähtyneet.

Yle kertoi aiemmin turvapaikanhakijoiden vastaanottoyksikön perustamisesta Lahteen. Hennalan entiselle kasarmille on tulossa mahdollisesti Suomen suurin yksittäinen turvapaikanhakijoiden vastaanottoyksikkö. Turvapaikanhakijat tulevat Lahteen Tornion järjestelykeskuksesta bussikyydein.

Ensimmäinen turvapaikanhakijoita kuljettanut linja-auto saapui Hennalan entiselle kasarmille varhain perjantaina hieman puolenyön jälkeen, paikalla oleva Yle Lahden toimittaja Kirsti Pohjaväre kertoo.